SL Uradni list Evropske unije C 33/6

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 33/05)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA Z ZAŠČITENO OZNAČBO POREKLA/ZAŠČITENO GEOGRAFSKO OZNAČBO, KI NI MANJŠA

ZAHTEVEK ZA ODOBRITEV SPREMEMBE V SKLADU S PRVIM PODODSTAVKOM ČLENA 53(2) UREDBE (EU) št. 1151/2012

„CILIEGIA DI VIGNOLA“

Št. EU: IT-PGI-0105-01246 – 23.7.2014

ZOP ( ) ZGO ( X )

1. Skupina vložnikov in pravni interes

Consorzio di tutela della Ciliegia di Vignola IGP Tel. +39 059773645 E-naslov: consorziodellaciliegia@legalmail.it Naslov: Via dell’Agricoltura 354 41058 Vignola (Modena) ITALIJA

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

—

☐

—

☒

—

☐

—

☐

—

☒

—

☐

—

☒

—

☒

4. Vrsta spremembe

—

☒

—

☐

5. Spremembe

Opis proizvoda

— Povečanje števila sort: seznam dovoljenih sort je bil posodobljen, da bi se vključile sorte, ki so bile do zdaj izključene iz specifikacije proizvoda. Na novo uvedene sorte imajo značilnosti, ki so povezane s proizvodnjo in predvsem s kakovostjo (ohranljivost, konsistenca, sijaj in velikost) ter so enakovredne značilnostim sort, ki so že vključene v specifikacijo proizvoda, ali boljše od njih. Z dodatnimi sortami se je podaljšalo obdobje obiranja in trženja češenj z ZGO „Ciliegia di Vignola“, tako da so na voljo na trgu skozi celotno obdobje obiranja. Dodatne sorte so naslednje: — zgodnje sorte: Early Bigi in Lory ter Burlat, — srednje pozne sorte: Celeste, Giant Red – Primegiant, Carmen, Grace Star, Santina, Vera, Cristalina, New Star, Black Star in Canada Giant, — pozni sorti: Regina in Summer Charm (Staccato). Poleg tega je bil kot odziv na prihodnje potrebe proizvajalcev po uvedbi novih sort, ki izhajajo iz znanstvenih raziskav, in za zagotovitev, da se ohranijo izvirne značilnosti češenj „Ciliegia di Vignola“, členu 2 specifikacije proizvoda dodan naslednji odstavek. „Za proizvodnjo češenj ‚Ciliegia di Vignola‘ je dovoljeno uporabiti druge kultivarje češenj, ki izhajajo iz raziskav sort, če se s preskusi in dokumentacijo dokaže, da so metoda pridobivanja in kakovostne značilnosti češenj v skladu s to specifikacijo proizvoda. Uporabo takih kultivarjev za proizvodnjo češenj ‚Ciliegia di Vignola‘ je treba priglasiti vnaprej, oceniti pa jo mora Ministrstvo za kmetijsko, prehrambno in gozdarsko politiko, ki lahko v ta namen zahteva tehnično mnenje inšpekcijskega ali drugega organa.“

— Raven kislosti: najvišja raven kislosti češenj je bila odpravljena, ker so preskusi, izvedeni med sezono, pokazali, da se lahko ta raven zelo razlikuje glede na dejavnike, ki niso povezani s kakovostjo češenj, kot je npr. način skladiščenja. Tako je bila predhodna raven kislosti med 5 in 10 g/l jabolčne kisline znižana na največ 5 g/l jabolčne kisline.

— Opis najmanjših velikosti novih sort: zaradi povečanja števila sort so bile prej navedene nove sorte vključene v ustrezne kategorije najmanjših velikosti (20 mm, 21 mm in 22 mm).

Metoda pridobivanja

— Metoda gojenja in gostota rastlin na hektar: dodana je bila nova metoda gojenja, pri kateri se uporabljajo drevesa, ki so obrezana na podolgovato obliko s tankim koncem. Dovoljena je bila gostota v višini največ 2 000 rastlin na hektar. Sodobne tehnike gojenja in uvedba podlag, namenjenih omejevanju rasti, omogočajo gojenje rastlin pri večji gostoti v primerjavi s tradicionalnimi tehnikami, kar posledično omogoča razumnejšo uporabo prostora.

Označevanje

— Navedba regije porekla: člen 8 specifikacije proizvoda je bil spremenjen, da bi se omogočilo, da se na embalaži navede besedilo „Emilia Romagna“. Sprememba je bila izvedena na zahtevo dela skupine proizvajalcev, da bi bili potrošniki obveščeni o regiji, v kateri se proizvajajo češnje „Ciliegia di Vignola“, in da bi tako lažje prepoznali njihovo točno geografsko lokacijo.

— Identifikacijska koda proizvajalca: uvedena je bila možnost identifikacije proizvajalca na embalaži z edinstveno identifikacijsko kodo, ki jo dodeli inšpekcijski organ. Ta sprememba olajšuje dejavnosti gospodarskih subjektov, ki morajo med kratkim obdobjem trženja češenj ravnati z različnimi vrstami embalaže pridelka številnih proizvajalcev. Te kode, ki jih dodeli inšpekcijski organ, bodo pospešile trženje in hkrati zagotovile popolno sledljivost proizvoda.

Pakiranje

— Poenostavitev opisa oblik embalaže: za izpolnitev različnih tržnih in potrošniških zahtev glede mer embalaže je bila navedba posameznih dovoljenih oblik črtana in nadomeščena z natančnejšim opisom materialov embalaže ter navedbo najmanjše (250 g) in največje (6 kg) teže embalaže. Vendar morajo pakiranje, teža embalaže in materiali embalaže še vedno zagotavljati, da češnje ohranijo svoje lastnosti in se ne poškodujejo. Tako se odstavek: „‚Ciliegia di Vignola‘ se dajo na trg v naslednjih vrstah embalaže, ki je zapečatena tako, da je po odprtju ni mogoče ponovno uporabiti: — 5-kilogramski kartonski, leseni ali plastični zaboji, razdeljeni na polovico s kartonskimi ločevalniki, postavljenimi pravokotno na najdaljšo stranico, — kartonski, leseni ali plastični zaboji v velikosti 40 cm × 60 cm, ki vsebujejo 10 do 12 pladnjev s skupno nosilnostjo 5 ali 6 kg, — kartonski, leseni ali plastični zaboji v velikosti 30 cm × 40 cm, ki vsebujejo 6 pladnjev po 500 g s skupno nosilnostjo 3 kg, — kartonska embalaža z nosilnostjo 1 200, 2 000 ali 2 500 g, — zračne vrečke s polimerno prevleko z nosilnostjo 250, 500 ali 1 000 g.“ zdaj glasi: „Češnje z ZGO ‚Ciliegia di Vignola‘ se dajo na trg v embalaži, ki je zapečatena tako, da je po odprtju ni mogoče ponovno uporabiti. Ta embalaža mora biti iz lesa, kartona, plastike ali zračne vrečke s polimerno prevleko, njena teža pa mora biti med 250 g in 6 000 g. Zagotavljati mora pogoje, ki omogočajo, da češnje ohranijo svoje lastnosti in se ne poškodujejo.“

— Prodaja zapakiranega proizvoda potrošnikom v kosih: uvedena je bila možnost prodaje proizvoda končnemu potrošniku v kosih iz zapečatene embalaže ali zabojev, če je proizvod v posebnih predelkih ali zabojnikih, na katerih so jasno navedene enake informacije, kot se zahtevajo za embalažo iz specifikacije proizvoda. Ta sprememba gospodarskim subjektom omogoča, da proizvod iz zapakirane embalaže ali zabojev prodajajo potrošniku v poljubnih količinah, in še vedno zagotavlja, da je potrošnik ob nakupu proizvoda ustrezno obveščen.

ENOTNI DOKUMENT

„CILIEGIA DI VIGNOLA“

Št. EU: IT-PGI-0105-01246 – 23.7.2014

ZOP ( ) ZGO ( X )

1. Ime

„Ciliegia di Vignola“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Za proizvodnjo češenj „Ciliegia di Vignola“ se uporabljajo naslednji kultivarji:

— zgodnji kultivarji: Early Bigi in Lory, Bigarreau Moreau in Burlat ter Mora di Vignola,

— srednje pozni kultivarji: Celeste, Giant Red – Primegiant, Carmen, Grace Star, Santina, Vera, Cristalina, Durone dell’Anella, Anellone, Giorgia, Durone Nero I, Samba, New Star, Black Star, Canada Giant in Van,

— pozni kultivarji: Durone Nero II, Durone della Marca, Lapins, Ferrovia, Sweet Heart, Regina in Summer Charm (Staccato).

Za proizvodnjo češenj „Ciliegia di Vignola“ je dovoljeno uporabiti druge kultivarje češenj, ki izhajajo iz raziskav sort, če se s preskusi in dokumentacijo dokaže, da so metoda pridobivanja in kakovostne značilnosti češenj v skladu s specifikacijo proizvoda. Uporabo takih kultivarjev za proizvodnjo češenj „Ciliegia di Vignola“ je treba priglasiti vnaprej, oceniti pa jo mora Ministrstvo za kmetijsko, prehrambno in gozdarsko politiko, ki lahko v ta namen zahteva tehnično mnenje inšpekcijskega ali drugega organa.

Češnje „Ciliegia di Vignola“ morajo imeti naslednje kakovostne značilnosti:

— čvrsto in hrustljavo meso, razen sorte Mora di Vignola,

— lupino, ki je vedno sijoča; sorta Durone della Marca ima rumeno in svetlordečo lupino, druge sorte pa svetlo- do temnordečo,

— sladek in saden okus,

— stopnjo Brix vsaj 10 za zgodnje sorte in 12 za vse druge sorte,

— kislost v višini največ 5 g/l jabolčne kisline.

— Najmanjše velikosti sortnih vrst so: — 20 mm: Mora di Vignola, — 21 mm: Durone dell’Anella, Giorgia, Durone Nero II, Durone della Marca in Sweet Heart, — 22 mm: Bigarreau Moreau and Burlat, Lapins, Van, Early Bigi in Lory, Celeste, Giant Red – Primegiant, Carmen, Grace Star, Santina, Vera, Cristalina, New Star, Black Star, Canada Giant, Regina in Summer Charm (Staccato), — 23 mm: Durone Nero I, Anellone, Samba in Ferrovia.

Češnje, ki so dane na trg, morajo biti:

— cele in nepoškodovane,

— s peclji,

— čiste, brez vidnih tujih delcev,

— zdrave, brez gnilobe in vidnih ostankov pesticidov,

— brez škodljivcev.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje češenj „Ciliegia di Vignola“ do obiranja proizvoda morajo potekati izključno na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, na katerega se nanaša registrirano ime

Češnje z ZGO „Ciliegia di Vignola“ se dajo na trg v embalaži, ki je zapečatena tako, da je po odprtju ni mogoče ponovno uporabiti.

Ta embalaža mora biti iz lesa, kartona, plastike ali zračne vrečke s polimerno prevleko, njena teža pa mora biti med 250 g in 6 000 g. Zagotavljati mora pogoje, ki omogočajo, da češnje ohranijo svoje lastnosti in se ne poškodujejo.

Poleg tega je dovoljeno, da se proizvod na prodajnem mestu prodaja v kosih iz zapečatene embalaže ali zabojev, če je proizvod v posebnih predelkih ali zabojnikih, na katerih so jasno navedene enake informacije, kot se zahtevajo za embalažo iz specifikacije proizvoda.

Vsebina vsake embalaže mora biti enotna ter mora vsebovati le češnje enake kakovosti in sorte. Uporabljajo se naslednje kategorije velikosti:

— 20 do 24 mm,

— 24 do 28 mm,

— več kot 28 mm.

Češnje „Ciliegia di Vignola“ se pripravijo za pakiranje in zapakirajo takoj po obiranju, in sicer neposredno na kmetiji ali v zadrugah na območju proizvodnje. Tako lahko proizvod prispe na trg ter doseže potrošnika hitro in brez dodatnih postopkov ravnanja.

Pakiranje češenj „Ciliegia di Vignola“, tj. ustrezno pripravo proizvoda za pakiranje in pakiranje proizvoda v ustrezno embalažo, je treba izvajati na območju porekla, da se zagotovijo kakovostne značilnosti češenj, vključno z njihovo svežino in nedotaknjenostjo, ter preprečijo ponavljajoči se postopki ravnanja in prevoza, pri katerih bi se povrhnjica poškodovala ali obtolkla, zaradi česar bi proizvod začel gniti in ne bi bil primeren za prodajo.

Proizvod se lahko hrani v hladilnici, če je temperatura nad –0,5 °C in relativna vlažnost ne preseže 90 %. Da bi češnje „Ciliegia di Vignola“ ohranile svežino, se lahko v hladilnici hranijo največ štiri tedne.

3.6 Posebna pravila za označevanje proizvoda, na katerega se nanaša registrirano ime

Češnje z ZGO „Ciliegia di Vignola“ imajo naslednjo oznako:

Ta oznaka mora biti vidna na embalaži, v kateri se proizvod prodaja, skupaj z znakom Unije za zaščitene geografske označbe.

Velikost oznake se lahko razlikuje glede na embalažo, vendar mora razmerje med standardnimi merami ostati enako.

Na embalaži je lahko navedeno besedilo „Emilia Romagna“.

Poleg tega morajo biti navedeni tudi:

ime proizvajalca, ime podjetja, naslov in/ali edinstvena identifikacijska koda, ki jo je dodelil nadzorni organ, ter ime izvajalca pakiranja, ime njegovega podjetja in njegov naslov.

4. Jedrnata opredelitev geografskega območja

Območje proizvodnje češenj „Ciliegia di Vignola“ je del območja, ki ga tvorijo obronki vzdolž dela reke Panaro in drugih manjših vodotokov. Območje je na nadmorski višini 30–950 metrov ter vključuje ozemlje naslednjih občin v pokrajinah Modena in Bologna:

v pokrajini Modena: Castelfranco Emilia, Castelnuovo Rangone, Castelvetro di Modena, Guiglia, Lama Mocogno, Marano sul Panaro, Modena, Montese, Pavullo nel Frignano, San Cesario sul Panaro, Savignano sul Panaro, Serramazzoni, Spilamberto, Vignola in Zocca;

v pokrajini Bologna: Bazzano, Casalecchio di Reno, Castel d’Aiano, Castello di Serravalle, Crespellano, Gaggio Montano, Marzabotto, Monte S. Pietro, Monteveglio, Sasso Marconi, Savigno, Vergato in Zola Predosa.

5. Povezava z geografskim območjem

Za območje proizvodnje so značilni obronki vzdolž dela reke Panaro ter drugih manjših vodotokov na delu območja, ki je zaradi podnebnih in posebnih pedoloških značilnosti zlasti primerno za gojenje češenj. Podnebje je hladno in komajda celinsko z obilnimi spomladanskimi padavinami ter poletji, ki niso nikoli presuha. Količina izpostavljenosti sončni svetlobi ni prevelika.

Prst aluvialnega izvora je običajno rahla, dobro osušena in sveža ter zlasti rodovitna zaradi usedlin, nanesenih med poplavljanjem reke Panaro in drugih manjših vodotokov.

Območje proizvodnje češenj je na nadmorski višini 30–950 metrov. Češnje se ne gojijo zunaj opredeljenega geografskega območja. Gojenje češenj na sosednjih območjih je bilo pred časom opuščeno, ker so bile ravni proizvodnje ter kakovost proizvoda veliko nižje kot na opredeljenem geografskem območju, zaradi česar je bilo gojenje gospodarsko neuspešno. Drugi dejavniki, ki poleg navedene posebne prsti in podnebnih razmer na območju ter posebne mikroklime prispevajo h kakovosti češenj „Ciliegia di Vignola“, so znanje in spretnosti proizvajalcev. Znanje in spretnosti se več generacij prenašajo iz roda v rod ter zajemajo tehnike, povezane s pridelavo pridelka ter obiranjem in pakiranjem proizvoda, ki se opravlja izključno ročno. Zaradi tega se lahko potrošnikom ponudi proizvod z odličnimi komercialnimi lastnostmi.

Velikost češenj „Ciliegia di Vignola“ presega velikost, določeno v tržnih standardih, in lahko preseže 28 mm. Kot je prikazano v tržnih raziskavah in študijah, ki so jih izvedle specializirane družbe na trgih v Torinu, Milanu in Hamburgu, je zato cena češenj „Ciliegia di Vignola“ skoraj vedno višja od cen neposrednih konkurentov, pri čemer večina potrošnikov povezuje ime Vignola z odličnostjo območja gojenja.

Za češnjevo drevo so najprimernejši hladni kraji z nevtralno ali kiselkasto prstjo. Ker sta na območju proizvodnje češenj „Ciliegia di Vignola“ oba pogoja izpolnjena, ima sorta popolno okolje za širjenje in uveljavljanje.

Zaradi značilnosti prsti na geografskem območju proizvodnje češenj „Ciliegia di Vignola“ češnjeva drevesa dobro uspevajo.

Količina izpostavljenosti sončni svetlobi, ki ni prevelika, prispeva k temni barvi češenj in jim zagotavlja naraven sijaj, pri čemer je estetsko odličen proizvod mogoče dati na trg brez potrebe po nadaljnji obdelavi.

Enako pomemben dejavnik je strokovnost gospodarskih subjektov, zlasti proizvajalcev, ki pri proizvodnji, obiranju in pakiranju uporabljajo obširno znanje, ki so ga sčasoma pridobili.

Obiranje, razvrščanje in pakiranje se kljub pogostim težnjam k inovacijam pri proizvodnem postopku izvaja izključno ročno, in sicer to opravi strokovno osebje, ki ima „vseživljenjske“ izkušnje s češnjevimi drevesi. Ta strokovnost je povezana z lokalno kulturo in izhaja neposredno iz tradicije. Znanje in izkušnje, ki se prenašajo med generacijami, dodajo nekaj posebnega že tako izjemnemu proizvodu, zato se češnje, proizvedene v Vignoli, razlikujejo od drugje proizvedenih češenj.

Prav ti proizvajalci so se že pred desetletji med seboj dogovorili in zavezali, da bodo pakirali le češnje z najmanjšo velikostjo iz točke 3.2, da bi se zaščitila lokalna proizvodnja ter poudarila edinstvenost češenj, gojenih in pakiranih na območju porekla.

Poleg tega različne sorte, ki so se sčasoma uveljavile na geografskem območju, in razvoj, zaradi katerega poteka gojenje na številnih različnih nadmorskih višinah, omogočajo daljše obdobje obiranja ter zagotavljajo, da je proizvod na trgu med celotno proizvodno sezono, zaradi česar so potrošniki zadovoljni, učinek na cene pa je pozitiven.

Češnje „Ciliegia di Vignola“ so zato nedvomno povezane z geografskim območjem, posebno prstjo in podnebnimi razmerami, izjemno mikroklimo ter znanjem in spretnostmi proizvajalcev. Enako pomembno je dejstvo, da so kmetje na opredeljenem geografskem območju za središče dobave češenj izbrali Vignolo, kjer od leta 1928 deluje eden od najstarejših trgov sadja in zelenjave v Italiji, pozneje pa so mu sledile druge predelovalne in tržne strukture. Zaradi vseh teh dejavnikov potrošniki lokalno proizvodnjo opredeljujejo z imenom „Ciliegia di Vignola“.

Zaradi tržne uveljavitve imena „Ciliegia di Vignola“ so se razvile povezane trgovske dejavnosti, pri čemer je to zelo vplivalo na celoten sektor, in sicer od proizvodnje do trženja sadja. Na območju so se dejansko razvili kmetije, predelovalne/tržne zadruge ter trg sadja in zelenjave s štirimi trgovskimi posredniki, obrtniki, proizvajalci embalaže, prevozniki in obiralci.

Pomen češenj „Ciliegia di Vignola“ za območje, na katerem so se proizvajale že v preteklosti, v zadnjih letih dokazujejo številni sejmi, festivali in publikacije. Za Vignolo sta zlasti pomembna festivala „Festa dei Ciliegi in Fiore“ (festival češnjevih cvetov), ki je prvič potekal aprila 1970, in „Vignola, è tempo di Ciliegie“ (Vignola: čas je za češnje), ki se prireja od leta 1989.

Nacionalno združenje „Città delle Ciliegie“ (mesto češenj), ustanovljeno junija 2003, vsako leto na nacionalnem festivalu „Città delle Ciliegie“, ki vsako leto poteka v drugem kraju, priredi tekmovanje „Ciliegie d’Italia“ (italijanske češnje). Češnje iz Vignole so prvo nagrado osvojile leta 2005 v Cellenu (Viterbo), leta 2006 v Orvietu (Terni) in leta 2009 v Braciglianu (Salerno), kar potrjuje sloves visoke kakovosti, ki so ga češnje „Ciliegia di Vignola“ sčasoma pridobile.

Sklic na objavo specifikacije proizvoda

(drugi pododstavek člena 6(1) Uredbe (EU) št. 1151/2012)

Ministrstvo je uvedlo nacionalni postopek ugovora z objavo predloga spremembe specifikacije proizvoda z ZGO „Ciliegia di Vignola“ v Uradnem listu Italijanske republike št. 120 z dne 26. maja 2014.

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani Ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP IGP“ (v desnem zgornjem kotu zaslona), nato „Prodotti DOP IGP STG“ (na levi strani zaslona) in na koncu še „Disciplinari di Produzione all’esame dell’UE“.

(1) UL L 343, 14.12.2012, str. 1.